חוק הכרה אזרחית בהכשרות צבאיות, התשע"ו–2016
הצעת חוק פרטית, הכנסת ה-20
פורסם: ספר החוקים, חוברת 2535, עמ' 617, 2016-03-10T00:00:00+02:00
חוק הכרה אזרחית בהכשרות צבאיות, התשע"ו-2016 התקבל בקריאה שנייה ושלישית ביום כ' באדר א' התשע"ו (29 בפברואר 2016).

החוק מסמיך את ראש אכ"א לפנות לגורם אזרחי שהכשרה אזרחית מסוימת היא בתחום סמכותו, בבקשה לבחון את מידת התאמתה של דרישותיה של הכשרה צבאית מסוימת לדרישותיה של ההכשרה האזרחית. 
הגורם האזרחי המוסמך יהיה רשאי להכיר בהכשרה הצבאית בדרך שבה הוא מכיר בהכשרה האזרחית, להודיע לראש אכ"א כי כדי להכיר בהכשרה הצבאית יהיה על צה"ל לערוך בהכשרה הצבאית התאמות או שינויים שונים, להכיר בהכשרה הצבאית באופן חלקי, להכיר בהכשרה הצבאית כממלאת אחר חלק מדרישותיה של הכשרה אזרחית, או להודיע לראש אכ"א כי אינו מכיר בהכשרה הצבאית.
ראש אכ"א יודיע לחייל, בעת שירותו הסדיר, על הכרה של גורם אזרחי מוסמך בהכשרה צבאית שרכש, וכל ההכרות יפורסמו גם באתר האינטרנט של משרד הביטחון.
שר הביטחון ידווח לוועדת החוץ והביטחון של הכנסת אחת לשנה על הכשרות צבאיות שהוכרו, באופן מלא או חלקי, ועל הכשרות צבאיות שלא הוכרו.
החוק אינו חל על לימודים אקדמיים, תעודת הוראה או תעודת עובד חינוך בחינוך הבלתי-פורמלי. עם זאת, הוא אינו מונע ממוסד מוכר להשכלה גבוהה שיהיה מעוניין בכך, לתת פטור לצורכי לימודים אקדמיים, לימודים לשם קבלת תעודת הוראה או לימודים לשם קבלת תעודת עובד חינוך בחינוך הבלתי־פורמלי, למי שהשלים הכשרה צבאית מסוימת.